|  |  |  |
| --- | --- | --- |
| logo e R | **REPUBLIKA E KOSOVËS**  **REPUBLIKA KOSOVA-REPUBLIC OF KOSOVA**  **KOMUNA E SUHAREKËS**  **OPSTINA SUVA REKA-THE MUNICIPALITY OF SUHAREKË** | **Simboli i Komunes** |

**Projekt -RR E G U LL O R E**

**PËR**

**TRANSPORTIN RRUGOR NË TERRITORIN E**

**KOMUNËS SË SUHAREKËS**

**Nëntor 2018**

Në bazë të nenit 12, paragrafi 2, pika (c) të Ligjit Nr. 03/L-040, për vetëqeverisjen lokale “Gazeta zyrtare e Republikës së Kosovës, Nr. 28/2008”, e në mbështetje të nenit 6, paragrafi 5, nenit 7, lidhur me nenin 15 paragrafi 2, të Ligjit Nr. 04/L-179 për transportin rrugor “Gazeta zyrtare e Republikës së Kosovës, Nr. 21/2013”, i ndryshuar dhe plotësuar me Ligjin Nr. 06/L-070 për ndryshimin dhe plotësimin e Ligjit Nr. 04/L-179 për transportin rrugor, “Gazeta zyrtare e Republikës së Kosovës, Nr. 15/2018” e konform nenit 28, lidhur me nenin 29, të Statutit të Komunës së Suharekës, 01-Nr-8336, të datës 04.11.2008, Kuvendi i Komunës së Suharekës, në mbledhjen e mbajtur më ------------------------, miratoi këtë;

**Projekt- RR E G U LL O R E**

**PËR**

**TRANSPORTIN RRUGOR NË TERRITORIN E KOMUNËS SË SUHAREKËS**

**I. DISPOZITAT E PËRGJITHSHME**

**Qëllimi**

**Neni 1**

Me këtë Rregullore përcaktohet ushtrimi i veprimtarisë së transportit rrugor të udhëtarëve dhe të mallrave në territorin e Komunës së Suharekës (në vazhdim “Komuna”); lejimi ose ndalimi i përdorimit të autobusëve publikë në rrugë të caktuara; marrja dhe zbritja e udhëtarëve dhe çështje të tjera lidhur me transportin e udhëtarëve; krijimi dhe mbajtja (ruajtja) e regjistrave dhe inspektimi i tyre; transporti i bagazhit të udhëtarëve ose i mallrave të tjera; rregullimi ose ndalimi i transportit të udhëtarëve që qëndrojnë në këmbë; çështja e pajisjeve dhe mjeteve (të brendshme ose të jashtme) të autobusëve publikë; pikat e stacioneve dhe vendndaljet në linjat për autobusë; rregullimi i shpalljeve, shenjave dhe reklamave brenda apo jashtë autobusëve publikë.

**Neni 2**

**Fushëveprimi**

Rregullimin dhe organizimin e transportit rrugor të udhëtarëve dhe të mallrave në territorin e Komunës e bën Drejtoria kompetente për inspeksion (në vazhdim “Drejtoria”).

**Neni 3.**

**Kompetencat e Komunës në sektorin e transportit**

1. Kuvendi i Komunës së Suharekës (në vazhdim “Kuvendi”), me propozim të Drejtorisë:

1.1 përcakton politikat e zhvillimit të shërbimeve të transportit të sigurt, efikas dhe ekonomik brenda territorit të komunës;

1.2 nxjerr planin e transportit dhe e ndryshon atë sipas nevojës varësisht sipas rrethanave të krijuara;

1.3 ndryshon planin e transportit, jo më vonë se 5, (pesë) vjet nga data e nxjerrjes së tij;

1.4 publikon planin, apo planin e ndryshuar, dhe një kopje të tij ia dërgon Ministrisë kompetente për transport rrugor (në vazhdim “Ministria”).

1.5 plani duhet të jetë në përputhje me politikën e zhvillimit të tërësishëm të transportit publik në Republikën e Kosovës.

**Neni 4.**

**Kushtet për operatorët e transportit rrugor**

1. Operatorët e transportit që kryejnë veprimtari transporti në territorin e komunës, janë të detyruar:

1.1 të përdorin mjete të transportit, që janë teknikisht në gjendje të rregullt;

1.2 të mbajnë në mënyrë të rregullt regjistrin dhe dokumentet për çdo automjet për veprimtarinë e vet transportuese;

1.3 të plotësojnë evidenca statistikore, sipas formave të miratuara nga organet përkatëse dhe t`i raportojnë ato sipas mënyrës së përcaktuar me ligj;

1.4 të mbajnë dokumentet përkatëse në automjetet transportuese, të parapara sipas Ligjit për transportin rrugor.

2. Për marrjen e licencës së transportit rrugor të udhëtarve, operatori duhet ti plotësoj këto kushte;

2.1 të jetë i regjistruar në regjistrin e bizneseve në organin kompetent;

2.2 të këtë se paku dy autobus në pronësi të operatorit;

2.3 të këtë personel të mjaftueshëm profesional për menaxhimin e kësaj veprimtari;

2.4 të ketë garazhden e cila i plotëson kushtet teknike;

2.5 të ketë reputacion të mirë

2.6 kushtet tjera të parapar sipas ligjev dhe akteve tjera nënligjore;

**Neni 5.**

Operatori i transportit, i cili bën transportin e rregullt publik, duhet të marrë përsipër transportin e çdo udhëtari apo malli, të cilët nuk janë të përjashtuar nga transporti sipas rregullave të veçanta.

**Neni 6.**

Veprimtaria e transportit rrugor të udhëtarëve dhe mallrave, kryhet në bazë të licencës dhe lejeve që lëshohen nga organet kompetente.

**Neni 7.**

1. Operatori i transportit publik i udhëtarëve nuk mund të ushtrojë veprimtarinë para se të pajiset me leje dhe rend të udhëtimit.

2. Licenca është e domosdoshme dhe lëshohet ne vlefshmëri prej se paku pesë (5) vitesh për:

2.1 transportin e rregullt të udhëtarëve,

2.2 transportin taksi të udhëtarëve,

2.3 transportin e mallrave dhe

2.4 terminalet e mallrave (stacionet e ngarkesave).

3. Licenca nuk është e nevojshme për automjetet e ndihmës së shpejtë, të zjarrfikësve dhe atyre që janë të lejuar me legjislacion te veçant.

**II. TRANSPORTI RRUGOR I UDHËTARËVE**

**Neni 8.**

1. Transporti rrugor i udhëtarëve në territorin e komunës ushtrohet si:

1.1 transporti i rregullt i udhëtarëve me autobusë,

1.2 transport i lirë i udhëtarëve,

1.3 transport taksi i udhëtarëve dhe

1.4 transport për nevoja personale.

2. Drejtoria është përgjegjëse për koordinimin dhe rregullimin e transportit të rregullt të udhëtarëve me autobusë dhe transportin taksi të udhëtarëve.

**Neni 9.**

1. Transporti i rregullt i udhëtarëve me autobusë kryhet në relacione të caktuara (linja), sipas rendit të udhëtimit, të përcaktuar dhe të vërtetuar më parë, çmimit të caktuar të shpallur dhe kushteve të tjera të transportit.

2. Linjat të cilat lidhin dy e më tepër vendbanime në territorin e komunës, janë linja komunale.

**Neni 10.**

**Autoriteti për rregullim dhe koordinim të transportit të udhëtarëve**

1. Kuvendi i Komunës, miraton rrjetin e linjave për transportin rrugor lokal.

2. Komuna, përmes Kryetarit të Komunës, mund të lidhë marrëveshje me komunat tjera për rregullimin reciprok të transportit të udhëtarëve.

3. Marrëveshja është e plotfuqishme nëse miratohet nga Ministria.

**Neni 11.**

**Rendi i udhëtimit**

1. Me rendin e udhëtimit përcaktohen elementet për ushtrimin e veprimtarisë së transportit të rregullt në transportin rrugor në territorin e komunës, i cili përmban:

1.1 emërtimin e transportuesit,

1.2 relacionin,

1.3 llojin e transportit,

1.4 radhitjen e vend ndaljeve dhe largësinë e tyre nga pika fillestare,

1.5 kohën e nisjes dhe kohën e arritjes në çdo stacion dhe vend ndalje,

1.6 periudhën kohore në të cilën mbahet linja,

1.7 afatin e vlefshmërisë së rendit të udhëtimit.

2. Rendi i udhëtimit vlen 3, (tri) vite.

3. Drejtoria mban regjistrin e rendit te udhëtimit të vetëtuar dhe regjistruar.

**Neni 12.**

Transportuesi është i obliguar që transportin ta kryejë në mënyrë të rregullt dhe sipas rendit të udhëtimit, të vërtetuar dhe të regjistruar në Drejtori.

**Neni 13.**

**Fillimi i veprimtarisë në transportin rrugor të udhëtarëve me autobus**

1. Transportuesi obligohet që ta fillojë veprimtarinë e transportit të rregullt të udhëtarëve në afat prej 3 ditësh nga dita e fuqizimit të rendit të udhëtimit, dhe atë nuk mund ta ndërpresë derisa të zgjatë afati i rendit të udhëtimit.

2. Përjashtimisht nga paragrafi 1 i këtij neni, transportuesi mund të ndërpresë përkohësisht veprimtarinë, si rezultat i kushteve të jashtëzakonshme, të cilat pamundësojnë ushtrimin e veprimtarisë së transportit të rregullt urban.

3. Për ndërprerjen, nga paragrafi 2 i këtij neni, transportuesi është i obliguar që të bëjë kërkesë në Drejtori, e cila do të lëshojë vendim për pranim apo refuzim të kërkesës së transportuesit.

4. Pa lejen e Drejtorisë, transportuesi nuk mund ta ndërpresë (pezullojë) veprimtarinë e transportit të rregullt në linjë, sipas rendit të udhëtimit të regjistruar dhe të vërtetuar.

**Neni 14.**

1. Transportuesi rendin e udhëtimit nuk mund ta tjetërsojë, transferohet dhe as ta japë me qira.

2. Transferimin e rendit të udhëtimit e bën vetëm Drejtoria kompetente.

3. Emri i transportuesit, i shënuar në rendin e udhëtimit, duhet të jetë i njëjtë me atë të shënuar në librezën e qarkullimit të autobusit dhe në dokumentet tjera përcjellëse të autobusit.

**Neni 15.**

**Revokimi i rendit të udhëtimit**

1. Drejtoria do të revokojë rendin e udhëtimit në kushtet kur:

1.1 në afat prej 3 ditësh nga dita e fuqizimit, nuk e fillon ushtrimin e veprimtarisë;

1.2 pa miratimin e Drejtorisë, nuk bën nisjen 3 herë brenda një muaji kalendarik;

1.3 pa miratimin e Drejtorisë, bën ndërprerje të kohëpaskohshme të mbajtjes së nisjes, respektivisht kur 12 herë nuk mban nisjen brenda afatit të zgjatjes së rendit të udhëtimit.

2. Linjat dhe nisjet e revokuara do të konsiderohen si të lira dhe të njëjtat i nënshtrohen procedurës për ndarjen e tyre.

3. Operatori i transportit është i obliguar që ndryshimin e rendit të udhëtimit dhe të drejtimit të transportit, ndaljen e përkohshme apo të përhershme të transportit në linjën e lejuar, paraprakisht të miratuar nga Drejtoria, ta shpallë përmes shtypit apo një mjeti tjetër të informimit.

**Neni 16.**

**Përcaktimi i çmimorës**

1. Transportuesit e paraqesin çmimoren për vërtetimin e çmimit. Çmimoren e miraton drejtori i Drejtorisë, në bazë të kompetencave ligjore, përmes komisionit të veçantë të formuar nga drejtoria. 2. Çmimorja duhet të vendoset në autobusin që qarkullon në atë linjë.

3. Personeli i autobusit merr pagesën për shërbime vetëm në bazë të çmimores, të cekur në paragrafin 1, të këtij neni.

**Neni 17.**

**Bileta**

Çdo udhëtar në autobus duhet të pajiset me biletë, përveç personave me leje të veçantë të caktuar me ligj. Bileta blihet në autobus apo vende të tjera përkatëse, tek të cilat transportuesi ia ka besuar shitjen e tyre.

**Neni 18.**

**Transporti i veçantë**

1. Transport i veçantë i udhëtarëve është transporti i grupeve të caktuara të udhëtarëve, duke përjashtuar udhëtarët tjerë, në relacion të caktuar dhe në bazë të lejes së veçantë.

2. Me transport të veçantë të udhëtarëve kryhet transporti i:

2.1 nxënësve dhe studentëve, nga vendbanimi deri te institucioni shkollor dhe anasjelltas,

2.2 punëtorëve, nga vendbanimi deri në punë dhe anasjelltas dhe

2.3 invalidëve dhe personave me përkujdesje të veçantë,

3. Lejet për transport të veçantë, përmbajnë:

3.1 relacionin,

3.2 listën e udhëtarëve,

3.3 çmimin e transportit, vendet për marrje dhe zbritje të udhëtarëve dhe

3.4 kohën, gjatë së cilës kryhet transporti.

4. Kontratën për kryerjen e transportit të veçantë e lidh transportuesi, i regjistruar si operator transporti, dhe porositësi i shërbimeve për grupin e udhëtarëve.

5. Lejen për transport, sipas këtij neni, e lëshon Drejtoria për kompetencë të shoqërive biznesore, me pëlqimin paraprak të drejtorisë, me kompetencë të shërbimeve publike.

6. Në vend të dukshëm të pjesës së përparme të autobusit, duhet të jetë mbishkrimi “Transport i veçantë”.

**Neni 19.**

**Transporti për nevoja personale**

1. Operatori transportues, personi tjetër fizik/juridik dhe qytetari, i cili ka automjetin transportues, mund të kryejë transport për nevoja vetanake dhe transportin e punëtorëve të vet, ose personave të tjerë që kanë të bëjnë me kryerjen e veprimtarisë së vet, si dhe transportin e anëtarëve të familjeve të punëtorëve kur shkojnë në pushim apo rekreacion.

2. Transport i udhëtarëve për nevoja personale, në kuptim të kësaj rregulloreje, konsiderohet edhe transporti i personave, të cilin e bëjnë:

2.1 ndërmarrjet hoteliere, personat tjerë juridikë dhe fizikë, të cilët kryejnë veprimtari hoteliere;

2.2 institucionet shëndetësore dhe ato të mbrojtjes sociale që bartin të sëmurit;

2.3 agjencitë turistike, personat tjerë juridikë e fizikë, të cilët kryejnë veprimtari turistike, dhe në bazë të kontratës së veçantë të transportit, transportojnë grupe turistësh pa pranimin dhe zbritjen e udhëtarëve gjatë rrugës;

2.4 shoqatat kulturore, sportive dhe shoqatat tjera që transportojnë nxënës, studentë, personel mësimor ose anëtarë të vet;

2.5 autoshkollat, të cilat aftësojnë kandidatët për vozitës gjatë punës së tyre;

2.6 operatorët transportues ose punëtorët, të cilët kryejnë shërbime të veçanta;

2.7 operatorët për shërbime të aeroportit ose shoqatat tjera të shërbimeve të aeroportit, nëse kryejnë transportin e udhëtarëve nga vendnisja e tyre deri te aeroporti dhe anasjelltas.

**Neni 20.**

**Obligimet e operatorëve**

1. Në autobusin me të cilin kryhet transporti për nevoja personale, duhet të jetë i plotësuar regjistri i punëtorëve ose i personave tjerë, i vërtetuar nga pronari (transportuesi);

2. Në këndin e djathtë, të poshtëm, të xhamit mbrojtës të autobusit me të cilin kryhet transporti i udhëtarëve për nevoja personale, vendoset mbishkrimi “Transport për nevoja personale”.

**Neni 21.**

**Kushtet për automjetet**

1. Të gjithë autobusët me të cilët kryhet transporti publik i udhëtarëve, duhet të jenë të regjistruar dhe teknikisht në rregull, sipas dispozitave ligjore.

2. Autobusi me të cilin kryhet transporti publik i udhëtarëve, duhet të ketë:

2.1 firmën, respektivisht emërtimin e transportuesit, në pjesën anësore;

2.2 numrin e linjës me kohën e nisjes dhe kohën e arritjes, ose intervalin e lëvizjes në stacionin e fundit, të vënë në këndin e poshtëm të djathtë të xhamit mbrojtës;

2.3 orarin e udhëtimit dhe çmimoren e transportit, të vendosura në vend të dukshëm dhe mbishkrimin për ndalimin e pirjes së duhanit.

3. Autobusi duhet t’i plotësojë të gjitha kushtet higjieno–teknike, të përcaktuara me ligj.

4. Kur autobusi nuk bën transportin e rregullt të udhëtarëve, në këndin e majtë të xhamit mbrojtës vihet mbishkrimi përkatës “Garazh” apo”Defekt”.

5. Gjatë sezonit të dimrit, para fillimit të punës në linjën e caktuar, autobusi duhet të ngrohet.

**Neni 22.**

Në trafikun linjor transporti publik i udhëtarëve kryhet me linja të përhershme, për çdo ditë dhe gjatë tërë vitit apo në periudhë të caktuar të vitit.

**Neni 23.**

**Transparenca**

Linjat e transportit publik të udhëtarëve në tërë territorin e Komunës, hapen dhe shpallen në përputhje me Planin e transportit lokal.

**Neni 24.**

**Stacionet e autobusëve**

1. Hyrja dhe dalja e udhëtarëve behët vetëm në stacionet e autobusëve dhe në vendndaljet e destinuara dhe të regjistruara në rendin e udhëtimit.

2. Transportuesi është i obliguar të ndalet në të gjitha vendndaljet, të cilat i ka të regjistruara në rendin e udhëtimit.

**Neni 25.**

Drejtoria e cakton numrin e stacioneve që janë të destinuara për kryerjen e shërbimeve të transportit të udhëtarëve.

**Neni 26.**

Stacionet dhe vendndaljet e autobusëve në linjat e përhershme me plan i cakton Drejtoria.

**Neni 27.**

1. Stacionet dhe vendndaljet për marrjen dhe zbritjen e udhëtarëve duhet të jenë të rregulluara dhe të shënuara, doemos duhet të kenë sipërfaqe përkatëse të trafikut për ndaljen e automjetit, sipërfaqen për hyrjen dhe daljen e udhëtarëve dhe shenjat e stacionit.

2. Në rrugët publike, sipërfaqja për ndaljen e automjetit parimisht duhet të jetë e ndërtuar jashtë shiritit të rrugës, në pjesë të ndarë të rrugës.

3. Sipërfaqja që shfrytëzohet për hyrjen dhe daljen e udhëtarëve nga automjeti, në rrugë apo në vendbanim, duhet të jetë e shtruar me asfalt, pllaka ose të jetë e betonuar.

**Neni 28.**

**Vend ndaljet**

1. Për rregullimin e stacioneve dhe vendndaljeve, mirëmbajtjen dhe vendosjen e shenjave, kujdeset Drejtoria për shërbime publike, mjedis dhe emregjencë.

2. Drejtoria për shërbime publike, mjedis dhe emergjencë, mund të bëjë shkëputjen ose transferin e stacionit dhe të vendndaljes, nëse kjo është në interes të organizimit më të mirë dhe të sigurisë në trafik.

**Neni 29.**

Stacioni apo vendndalja në linjat në të cilat intervali i qarkullimit është më i gjatë se 15 minuta, duhet të ketë nënpullazet.

**Neni 30.**

**Rregullsia e automjeteve**

1. Automjetet me të cilat behët transporti rrugor i udhëtarëve dhe i mallrave në trafikun urban dhe urbano-periferik, duhet t`i plotësojnë kushtet teknike dhe tekniko shfrytëzuese të rregullsisë së automjeteve.

2. Automjetet duhet të kenë urdhëresë udhëtimi, të nënshkruar dhe të plotësuar në mënyrë të rregullt.

**Neni 31.**

1. Çdo automjet në transportin rrugor të udhëtarëve, duhet të jetë i pajisur me aparat zjarrfikës funksional, barnatore manual, çekiçi për thyerjen e xhamave në rast rreziku dhe pajisjet tjera.

2. Në pjesën e brendshme të automjeteve duhet të vendosen mbishkrimet e rëndësishme për rendin në automjet, ulëset për kategoritë e veçanta të udhëtarëve dhe shenjat e dyerve të hyrjes dhe të daljes.

3. Në automjetet e transportit rrugor të udhëtarëve ndalohet vendosja e fotografive dhe objekteve të tjera me karakter pornografik.

**Neni 32.**

**Rendi në stacione, vendndalje dhe në automjet**

1. Automjetet patjetër duhet të ndalen në të gjitha stacionet, përkatësisht vendndaljet e linjave të tyre.

2. Nëse automjeti nuk ka vende të lira, personeli i automjetit ka për detyrë t’i njoftojë udhëtarët për këtë.

**Neni 33.**

**Rregullat për personelin dhe udhëtarët**

1. Sinjalin për nisjen dhe ndaljen e automjetit e jep personeli i automjetit.

2. Vetëm personeli i automjetit hap dhe mbyll dyert e automjetit.

3. Personeli i automjetit nuk guxon të japë shenjë për nisje, derisa të konstatojë se janë mbyllur dyert për hyrje dhe për dalje të udhëtarëve.

**Neni 34.**

Personeli i automjetit ka për detyrë që gjatë orarit të punës të mbajë rrobat (uniformën) zyrtare dhe ndaj udhëtarëve të ketë sjellje korrekte.

**Neni 35.**

1. Udhëtarët hyjnë në automjet përmes dyerve të shënuara për hyrje dhe zbresin përmes dyerve të shënuara për dalje.

2. Personat me nevoja te veçanta, gratë shtatzëna, personat me fëmijë deri në 5 vjeç, inspektorët e trafikut, policët në uniformë dhe personat me autorizime të veçanta, mund të hyjnë në dyert e daljes.

**Neni 36.**

1. Për shfrytëzimin e shërbimeve të transportit, udhëtari duhet të ketë biletën e udhëtimit, biletën e parapagimit apo leje tjetër valide të udhëtimit.

2. Udhëtari është i obliguar që, sipas kërkesës së personit të autorizuar, të tregojë biletën përkatëse të udhëtimit.

**Neni 37.**

1.Transportuesi është i obliguar që të japë biletën e udhëtimit, në bazë të së cilës udhëtari fiton të drejtën për udhëtim, si dhe biletën e bagazhit, nëse paguhet kompensim i veçantë për të.

2.Drejtuesi i automjetit është i obliguar të respektojë itinerarin e linjës, të cilin duhet t’a ketë në automjet.

**Neni 38.**

1. Drejtuesi i automjetit në transportin linjor të udhëtarëve, nuk mund të ndalë-parkojë automjetin në stacionin e nisjes më gjatë se 10 minuta para nisjes.

2. Drejtuesi i automjetit nuk mund të nisë automjetin para se të ketë vërtetuar se janë mbyllur dyert e hyrjes dhe të daljes.

3. Derisa automjeti është në lëvizje, dyert patjetër duhet të jenë të mbyllura.

**Neni 39.**

1. Udhëtari i cili dëmton apo e ndot automjetin, është i detyruar të kompensojë dëmin, përkatësisht të paguajë pastrimin e tij.

2. Nëse udhëtari refuzon ta bëjë kompensimin, përkatësisht pagesën sipas paragrafit paraprak, është i detyruar që personelit të automjetit t’ia ofroj të dhënat e sakta për identitetin e vet.

3. Udhëtari mund të futë në automjet: bagazhin e dorës, karrocën e mbledhur të fëmijëve, pushkën e gjahut ose të sportit me këllëf, skitë dhe kompletin për peshkim.

**Neni 40.**

1. Gjërat e gjetura në automjet i dorëzohen personelit të automjetit, i cili për këtë lëshon vërtetim me përshkrimin e shkurtër të sendeve të gjetura.

2. Nëse pronari i gjësendeve të gjetura nuk gjendet gjatë vozitjes, personeli i automjetit ato ia dorëzon menjëherë shërbimit përkatës të transportuesit.

3. Transportuesi detyrohet që gjësendet e gjetura, në afat prej 2, ditësh, t’ia dorëzojë policisë.

**Neni 41.**

**Ndërprerja e trafikut**

1. Në rast të ndërprerjes së trafikut apo prishjes së automjetit, personeli është i detyruar që udhëtarëve t’ua sigurojë daljen e sigurt nga automjeti.

2. Në rastet e prishjes së automjetit, nga paragrafi paraprak, transportuesi ka për obligim që udhëtarëve t’ua mundësojë vazhdimin e udhëtimin me automjet tjetër me të njëjtat bileta.

**Neni 42.**

1. Gjatë transportit, ndalohet:

1.1 pengimi i personelit të automjetit në kryerjen e detyrës;

1.2 pirja e duhanit në automjet;

1.3 hyrja në automjet me armë, përveç personave të autorizuar;

1.4 futja në automjet e gjësendeve, të cilat mund të lëndojnë, dëmtojnë, ndotin, shqetësojnë udhëtarët ose dëmtojnë automjetin;

1.5 futja në automjet e materialeve ndezëse dhe e mjeteve eksplozive;

1.6 hyrja në automjet në gjendje të dehur;

1.7 shqetësimi i udhëtarëve me këndim, me muzikë, me britmë, me shprehje e sjellje të papërgjegjshme;

1.8 hedhja e mbeturinave dhe pështymja në automjet;

1.9 hyrja në automjet në kundërshtim me nenin 33.1 të kësaj rregulloreje;

1.10 hyrja në automjet pas vërejtjes së personelit se nuk ka vende të lira.

1.11 udhëtari i cili edhe pas vërejtjes, kryen ndonjërën nga veprimet e cekura në këtë nen, largohet nga automjeti.

**III. TRANSPORTI I UDHËTARËVE ME “TAKSI”**

**Neni 43.**

1. Transporti taksi është transporti publik i personave në transportin jo të rregullt (jashtë linjor) rrugor për të cilin çmimi për rrugën e kaluar është që më parë i njohur dhe përcaktohet në bazë të marrveshjes apo taksimetrit.

2. Çmimorja duhet të jetë e vërtetuar nga organi kompetent dhe e vendosur në vend të dukshëm brenda në automjet.

3. Taksimetri duhet të jetë në gjendje të rregullt, atestuar dhe vulosur sipas kushteve të përcaktuara për taksimetër si dhe i vendosur në vend të dukshëm në automjet.

4. transportuesi taksi është i obligur që udhëtarin ta transportoj në relacionin sa me te shkurt të mundshem.

**Neni 44.**

**Kryerja e transportit taksi**

1. Transporti taksi mund të kryhet vetëm me automjet me pesë (5) ulëse, katër plus një (4+1) ulëse dhe i cili i ka së paku katër dyer.

2. Automjeti sipas paragrafit 1, të këtij neni nuk mund të ketë mjet për bartje (rimorkio ose gjysmerimorkio).

3. Transporti “auto-taksi”, zhvillohet brenda territorit të komunës i cili është i regjistruar për ushtrimin e veprimtaris taksi.

4. Transporti “auto-taksi”, mund të kryhet edhe jashtë territorit të komunës, në çoftë se transporti fillon në territorin e komunës në të cilën është i regjistruar.

5. Marrja dhe zbritja e udhtarëve me taksi nuk mund te bëhet ne vendaljen qe është e parapar për autobusa.

6. Drejtuesi i automjetit “taksi” nuk mund të qëndroj dhe as të marr udhëtarë në stacionin e autobusave në të dy anet për gjatë rrugës në largsi 75 deri 100m.

7. Personat që drejtojnë automjetin me të cilin kryhet transporti “taksi” përpos kushteve të përcaktuara me këtë Rregullore dhe legjislacionin në fuqi, duhet të kenë së paku pesë (5) vite përvojë në drejtimin e automjetit.

**Neni 45.**

**Kushtet për lëshimin lejës**

1. Personi i cili deshiron të paiset me leje pune taksi përpos kushteve të parapara me dispozitat e kësaj Rregullore dhe legjislacionin në fuqi duhet ti plotësoj edhe këto kushte;

1.1 të jetë banor i Komunës së Suharekës

1.2 të ketë selin e biznesit brenda territorit të Komunës së Suharëkës

1.3 të këtë numrin e nevojshem te personelit dhe të automjeteve

1.4 ta plotëson kriterin e parapar në paragrafin 7, të nenit 44, të kësaj Rregullore

2. Leja për ushtrimin e veprimtaris taksi leshohet për një (1) vit me mundesi vazhdimi.

**IV. TRANSPORTI RRUGOR I MALLRAVE**

**Neni 46.**

1. Transporti rrugor i mallrave (më poshtë i quajtur: transporti i mallrave) kryhet si:

1.1 transporti i mallrave për nevoja personale dhe

1.2 transporti i mallrave me qira dhe pagesë (për palë të tretë).

2. Gjatë transportit të mallrave, operatori në automjet duhet t’i ketë këto dokumente:

2.1 licencën dhe

2.2 fletëngarkesën.

**Neni 47.**

**Transporti i mallrave për nevoja personale**

1. Ndalohet marrja me transport për nevoja personale, pa qenë i regjistruar si transportues për këtë qellim;

2. Dispozita e pikës paraprake nuk do të zbatohet mbi mbajtësin e licencës për transporte të mallrave me qira.

**Neni 48.**

1. Emri dhe natyra e biznesit duhet të deklarohen kur të regjistrohet veprimtaria e transportit të mallrave për nevoja personale.

2. Regjistrimi nuk do të jetë i efektshëm derisa aplikuesi të tregojë se transporti i mallrave për të cilin është kërkuar regjistrimi, mund të emërohet si transport i mallrave për nevoja personale.

**Neni 49.**

1. Me rastin e kryerjes së transportit për nevoja personale me automjet nga 3.5 deri në 6 tonelata të një mase më të madhe të lejuar, në automjet duhet të ketë:

1.1 fletëngarkesën dhe

1.2 dëshminë, me të cilën mund të vërtetohet se është fjala për transportin e mallrave për nevoja personale.

**Neni 50.**

**Transporti i mallrave me qira dhe pagesë**

1. Transporti i mallrave me qira dhe pagesë kryhet në bazë të Kontratës së lidhur në mes të qiradhënësit të automjetit transportues dhe qiramarrësit, i cili kontrakton transportin e mallrave.

2. Gjatë transportit të mallrave me qira dhe pagesë, operatori i transportit në automjet

duhet të ketë:

2.1 fletëngarkesën dhe

2.2 kontratën në mes të qiramarrësit dhe qiradhënësit.

**V. MBIKËQYRJA**

**Neni 51.**

1. Mbikëqyrjen në transportin rrugor të udhëtarëve dhe mallrave, brenda territorit të komunës, e bën Drejtoria kompetente e Inspekcionit- inspektori i komunikacionit rrugor.

2. Inspektori i komunikacionit rrugor është i autorizuar:

2.1 të bëjë kontrollin e operatorëve të transportit rrugor për ushtrimin e kësaj veprimtarie në pajtim me dispozitat e kësaj rregulloreje, në bazë të licencave dhe lejeve, të vërtetojë identitetin e operatorit transportues, personelit vozitës dhe të personave të tjerë përgjegjës për kryerjen e transportit;

2.2 të urdhërojë mënjanimin e lëshimeve dhe mungesave në aspektin e plotësimit të kushteve të përcaktuara me këtë rregullore për kryerjen e transportit të udhëtarëve dhe të mallrave;

2.3 të përjashtojë nga qarkullimi automjetin, me të cilin kryhet transporti në kundërshtim me dispozitat e ligjit dhe të kësaj rregulloreje, të caktojë vendparkimin, t’ia marrë lejen e qarkullimit dhe targat në kohëzgjatje prej 48 orësh.

3. Nëse të njëjtit operator të transportit i shqiptohet masa e gjobës mandatore për herë të dytë, për shkaqet e përcaktuara në paragrafin 2, pika 3, të këtij neni, automjeti do të përjashtohet nga qarkullimi në kohëzgjatje deri në 5 ditë.

4. Me rastin e përjashtimit të automjetit taksi, atij i merret shenja “TAXI” dhe numri i evidencës i regjistrimit të qarkullimit.

5. Me kalimin e afatit të masës, nga paragrafi 2, pika 2.3 dhe paragrafi 3 i këtij neni, inspektori ia kthen operatorit dokumentet dhe targat e marra, qoftë vetë apo përmes organit i cili ka lëshuar këto.

**Neni 52.**

**Konfiskimi i përkohshem i automjetit**

Kur inspektori përjashton automjetin nga qarkullimi, merr vendim që automjeti i ndaluar të dërgohet, në shpenzime të mbajtësit të licencës, në vende të caktuara për këto raste.

**Neni 53.**

**E drejta për ankesë**

1. Kundër vendimit të inspektorit të komunikacionit rrugor mund të ushtrohet ankesë në Ministrin kompetente, në afat prej 30 ditësh nga dita e pranimit të vendimit. Ankesa i dërgohet drejtpërdrejt Ministrisë.

3. Ankesa nuk e ndalon ekzekutimin e vendimit kundër të cilit është paraqitur, përveçë kur kjo me ligj është parashikuar ndryshe.

**VI. KOHA MBROJTËSE**

**Neni 54.**

1. Koha mbrojtëse është interval kohor në mes dy nisjeve nga e njëjta pikënisje dhe relacion.

2. Koha mbrojtëse në mes të dy nisjeve në të njëjtin relacion nuk mund të jetë me e shkurtë se 30 (tridhjetë) minuta distanc në mes veti.

**VII. DISPOZITAT NDËSHKIMORE**

**Neni 55.**

1. Personi fizik dhe personi përgjegjës i personit juridik për kundërvajtje do të dënohet në gjobë njëqind (100) euro, ndërsa personi juridik për kundërvajtje do të dënohet me gjobë njëmijë (1,000) euro, në qoftë se:

1.1 ushtron veprimtarinë e transportit publik urban pa licencë (neni 6);

1.2 vepron në kundërshtim me (nenin 7).

1.2 ushtron veprimtarinë e transportit publik të udhëtarëve pa licencë dhe rend të udhëtimit (neni 8).

2. Për kundërvajtje të njëjta që operatori përkatësisht personi juridik apo fizik i përsërit përveç dënimit me gjobë do t’i shqiptohet edhe masa mbrojtëse e ndalesës së ushtrimit të veprimtarisë së transportit në kohëzgjatje prej gjashtë (6) deri në dymbëdhjetë (12) muaj.

**Neni 56.**

1. Personi fizik dhe personi përgjegjës i personit juridik për kundërvajtje do të dënohet në gjobë njëqind (100) euro, ndërsa personi juridik për kundërvajtje do të dënohet me gjobë njëmijë (1,000) euro, në qoftë se:

1.1 nuk mban linjën sipas rendit të udhëtimit, të vërtetuar dhe të regjistruar (neni 12);

1.2 ndryshon rendin e udhëtimit, ndërpret përkohësisht transportin dhe nuk e paraqet ndërprerjen (neni 13.1 dhe 13.3);

1.3 nëse nuk përcakton çmimoren dhe nuk e vendos atë në autobus apo nuk i përmbahet asaj (neni 16);

1.4 bën transportin e veçantë të udhëtarëve në kundërshtim me( nenin 18);

1.5 bën transport për nevoja personale në kundërshtim me (nenin 19);

1.6 vepron në kundërshtim me( nenin 14.1);

1.7 vepron në kundërshtim me (nenin 20);

1.8 vepron në kundërshtim me (nenin 36.1);

1.9 vepron në kundërshtim me (nenin 47.1);

1.10 vepron ne kundërshtim me (nenin 49);

1.11 vepron në kundërshtim me (nenin 50);

2. Për kundërvajtje të njëjta që operatori përkatësisht personi juridik apo fizik i përsërit përveç dënimit me gjobë do t’i shqiptohet edhe masa mbrojtëse e ndalesës së ushtrimit të veprimtarisë së transportit në kohëzgjatje prej gjashtë (6) deri në dymbëdhjetë (12) muaj.

**Neni 57.**

1. Personi fizik dhe personi përgjegjës i personit juridik për kundërvajtje do të dënohet në gjobë njëqind (100) euro, ndërsa personi juridik për kundërvajtje do të dënohet me gjobë njëmijë (1,000) euro, në qoftë se:

1.1 nëse personelit të vozitjes nuk ia siguron rrobat (uniformën) zyrtare (neni 34);

1.2 nëse nuk vepron sipas dispozitës së( nenit 17, nenit 18 dhe nenit 19);

1.3 nëse nuk vepron sipas dispozitës së (nenit 32);

1.4 nëse nuk vepron sipas dispozitës së( nenit 43)

1.5 nëse nuk vepron sipas dispozitës së (nenit 44)

**Neni 58.**

1. Personi fizik dhe personi përgjegjës i personit juridik për kundërvajtje do të dënohet në gjobë njëqind (100) euro, ndërsa personi juridik për kundërvajtje do të dënohet me gjobë njëmijë (1,000) euro, në qoftë se;

1.1 nëse kryen transportin me automjete, të cilat nuk i plotësojnë kushtet nga (neni 31);

1.2 nëse nuk ia jep biletën udhëtarit (neni 37);

1.3 nëse nuk vepron sipas dispozitës së( nenit 43).

1.4 nëse kryen transportin e personave, të mallrave apo të kafshëve, në kundërshtim me nenin 44;

1.5 nëse nuk vepron sipas dispozitës së (nenit 54)

**Neni 59.**

Udhëheqësi i ekipit të automjetit dënohet për kundërvajtje, me gjobë mandatore prej (50) euro deri ne (500) euro, nëse vepron në kundërshtim me (nenin 31, paragrafi 2 dhe nenet: 32, 33 dhe 34).

**Neni 60.**

Transportuesi dënohet për kundërvajtje, me gjobë prej (100) euro deri në (500) euro, nëse vepron në kundërshtim me( nenin 21).

**Neni 61.**

**Shqiptimi i denimeve mandatore**

Dënimet mandatore për kundërvajtje i shqipton inspektori i komunikacionit rrugor.

**VIII. DISPOZITAT KALIMTARE DHE PËRFUNDIMTARE**

**Neni 62.**

**Nxjerrja e akteve**

Operatorët e transportit obligohen që, në afat prej 6 muajsh prej ditës së hyrjes në fuqi të kësaj Rregulloreje, të bëjnë harmonizimin e akteve të tyre me dispozitat e kësaj rregulloreje.

**Neni 63.**

**Shfuqizimi**

Me hyrjen në fuqi të kësaj rregulloreje, shfuqizohet Rregullorja 01-Nr . 84, e datës 25.04.2007.

**Neni 64.**

**Plotësim-ndryshimi**

Kjo Rregullore mund të ndryshohet dhe plotësohet, në procedurë të njëjtë me atë të miratimit duke e arsyetuar me shkrim nga propozuesi.

**Neni 65.**

Në rast të mospajtimeve mes dispozitave të kësaj Rregulloreje dhe Ligjeve të aplikueshme në Republikën e Kosovës që e rregullojnë këtë çështje, do të mbizotërojnë dispozitat e Ligjeve.

**Neni 66**

**Hyrja në fuqi**

Pas miratimit nga ana e Kuvendit tё Komunës në Suharekë, kjo Rregullore hyn në fuqi 15, ditë pas dërgimit në autoritetin mbikëqyrës, në kuptim të nenit 81, të Ligjit Nr-03/L-040, për vetëqeverisjen lokale, “Gazeta zyrtare e Republikës sё Kosovës, Nr-28/2008” dhe nenit 8, tё Rregullores (QRK), Nr-01/2016, për shqyrtimin administrativ te akteve tё Komunave dhe pas shpalljes publike në tabelën e shpalljeve ose web-faqen e Komunës.

**K U V E N D I I K O M U N Ë S NË S U H A R E K Ë**

**Bexhet KUÇI**

**01-Nr-\_\_\_\_\_\_\_\_\_ Kryesuesi i Kuvendit**

**Më datë\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_**

**Bexhet KUÇI**